GiliGold/VAD_KnessetCorpus huggingface dataset:
מיקי הרן: אנחנו אמרנו שמה שהוא אמר הוא נכון מאוד.
מיקי הרן: חוות הגפ"מ נמצאת במקום נכון, ובתנאי שיטמינו.
מיקי הרן: אם יגישו לוח זמנים להטמנה, זה מקובל עלינו.
פנחס בידרמן: אנחנו פנינו על-פי חוק, על-פי הפרוצדורה של רשויות התכנון, לשר הפנים כדי לקבל את מה שצריך לקבל ולעשות שם את מה שצריך לעשות.
פנחס בידרמן: זה מאז השריפה הגדולה שהיתה בשנת 1988.
פנחס בידרמן: כל המשרדים הממשלתיים נותנים את אישורם להפעלת חוות הגז בקריית-אתא.
פנחס בידרמן: הרשות המקומית, משיקולים שלה, לא מוציאה את רשיון העסק, אבל כמובן שכיבוי אש מעורב בכל מה שקורה והמשטרה מעורבת.
דוד טל: האם יש לכם אישור של כיבוי אש?
פנחס בידרמן: לפי מיטב ידיעתי, יש לנו.
דוד טל: האם אדוני מוכן לבדוק את זה שוב?
דוד טל: לפי מיטב ידיעתי אין לכם אישור של כיבוי אש ולכן עיריית קריית-אתא לא נתנה לכם את ההיתר.
דוד טל: האם אדוני מוכן לבדוק ולהעביר לוועדה את צילום האישור?
פנחס בידרמן: בנו באותו שטח מיכל מים גדול מאוד על-פי הוראות מכבי האש.
פנחס בידרמן: אשלח לכם את צילום האישור.
חיים אברהם: אני פשוט מזועזע.
חיים אברהם: בהתחלה שמעתי את כל הדברים אבל אחרי שהאדון אמר שם דלק ופה גז - האם מישהו מבין מה זה השילוב של דלק וגז ביחד?
שמואל חמו: אנחנו יודעים טוב מאוד מה זה.
חיים אברהם: השילוב של דלק וגז ביחד הרי יכול להיות אסון.
חיים אברהם: לא צריך שום מְפַגֵע חיצוני.
חיים אברהם: מזל שאנחנו דנים בנושא הזה כדי שכל הדברים האלה יצופו ויעלו.
חיים אברהם: אני לא מבין איזה הגיון עקום היה לשים דלק וגז באותו מקום.
משה גפני: פעם היה כך והיום זה אחרת.
אריק קרסנטי: כנציג משרד הבריאות ברצוני להדגיש 4 נקודות.
אריק קרסנטי: נקודה ראשונה, הבעיה העיקרית היא לא בריאותית אלא בטיחותית.
אריק קרסנטי: גם בעת פיצוץ אנחנו מצפים בעיקר לפגיעות הדף ולא לפגיעות בשל פיזור גזים רעילים או לבעיות בשל חשיפת האוכלוסיה לגזים רעילים.
אריק קרסנטי: נקודה שניה, הדוגמא של בנייני מגדלי התאומים לא יכולה לשמש מודל במקרה שלנו.
אריק קרסנטי: כאן מדובר בפגיעה רבת עוצמה נקודתית.
אריק קרסנטי: במקרה של פיצוץ בפי-גלילות אנחנו מדברים על הרס נרחב מסביב.
אריק קרסנטי: הדוגמא הטובה ביותר היא מה שקרה שלשום בטולוז בצרפת עם פיצוץ במפעל פטרוכימי.
אריק קרסנטי: מי שראה את התמונות ראה את העוצמה של ההדף והנזק הסביבתי למרחק של למעלה מ-500 מטר, עד כמה קילומטרים.
אריק קרסנטי: 10 בתי-ספר נפגעו, כולל שניים שנהרסו כליל.
אריק קרסנטי: אם זה היה קורה בשעה אחרת הנזק היה הרבה יותר גדול.
אריק קרסנטי: נקודה שלישית, 2,500 טון גז זה 2.5 קילו טון של חומר נפץ.
אריק קרסנטי: זאת אומרת, במובן של הדף - פצצת אטום מדור ראשון.
אריק קרסנטי: לכן כל הערכת סיכונים חייבת להתבסס על הניסויים ועל המודלים שפותחו בארצות-הברית בשנות ה-50, שמעריכים את עוצמת הפגיעה והנזק כתוצאה מפיצוץ של פצצת אטום ממודל כזה בשטח מאוכלס.
אריק קרסנטי: נקודה אחרונה, לגבי הגפ"מ: צר לי להגיד שתמ"א 32 שייכת לעבר.
אריק קרסנטי: הגפ"מ הוא העתיד של מדינת ישראל, העתיד של התחבורה במדינת ישראל.
אריק קרסנטי: כל משרדי הממשלה מעודדים את השימוש בגפ"מ מכיוון שזה הפתרון היחיד לזיהום אוויר במדינת ישראל.
אריק קרסנטי: לכן בשנים הבאות אנחנו נהיה עדים לעלייה עצומה בצריכת הגפ"מ במדינת ישראל.
נעמי בלומנטל: מה אתה ממליץ?
אריק קרסנטי: ההמלצה שלי היא פשוטה.
אריק קרסנטי: צריך להקפיד על הערכת הסיכונים הנכונה ולפעול בהתאם להערכת הסיכונים הנכונה.
אריק קרסנטי: אני לא שולל שום חלופה.
אריק קרסנטי: לכל חלופה יש יתרון.
אריק קרסנטי: דיברו על הטמנה בחול, דיברו על אמצעי מיגון, על פיזור רב יותר.
אריק קרסנטי: יש פתרון לכל דבר.
אריק קרסנטי: אבל הערכת הסיכונים צריכה להיות נכונה מלכתחילה.
משה גפני: גברת ירדנה פלאוט, אנא השיבי על הטענות שעלו במהלך הדיון.
משה גפני: האם אתם במשרד לתשתיות לאומיות יודעים האם בקריית-אתא יש רשיון או שאין שם רשיון?
משה גפני: ראש עיריית ראשון-לציון טען שזהו למעשה עניין נדל"ני.
דוד טל: אולי גברתי תוכל לענות גם מה עמדת המשרד לגבי ההצעה להטמין את המיכלים הללו באדמת פי-גלילות.
ירדנה פלאוט: באשר לקריית-אתא: מי שמתעסק ברשיון עסק זה העיריה, הוועדה המקומית, ולא אנחנו.
ירדנה פלאוט: בסיור האחרון שלנו בקריית-אתא הסתבר לנו שאין שם רשיון עסק, כאשר כולם כן מאשרים להם את זה.
משה גפני: גברת שושנה אזולאי, אני מבקש שתתקשרי לראש עיריית קריית-אתא ותבררי אם יש להם רשיון או לא.
ירדנה פלאוט: בקריית-אתא הבנו מהם שכל הגורמים האחרים כן נתנו להם את האישורים.
ירדנה פלאוט: אני רוצה להסביר בקצרה, ערבבו פה בין כמה דברים.
ירדנה פלאוט: יש כאן את הפן הכלכלי ואת הפן התכנוני.
דוד טל: והפן הבטיחותי, שעליו אנחנו מדברים היום.
דוד טל: לא אתן לך לעבור לסדר היום ולדלג על הדבר החשוב ביותר לדידנו.
ירדנה פלאוט: עוד לא הגעתי לזה.
ירדנה פלאוט: בתוך התכנון יש בטיחות.
ירדנה פלאוט: אין תכנון בלי בטיחות.
ירדנה פלאוט: במתקני אנרגיה, לעומת מרכז מסחרי, אין לך תכנון בלי בטיחות.
דוד טל: אני חשבתי שיש בטיחות, ובתוך הבטיחות יש את התכנון.
ירדנה פלאוט: אמרת נכון, בדיוק כך.
ירדנה פלאוט: את כל הגז הטבעי היום אנחנו מובילים בצנרת הולכה תת-קרקעית בכל רחבי מדינת ישראל.
ירדנה פלאוט: לדבר על פיצוצים של צינורות?
ירדנה פלאוט: אז מישהו יכול לבוא לכאן ולהגיד: בואו נבטל את הגז הטבעי, לא יהיה גז טבעי במדינת ישראל, גמרנו.
ירדנה פלאוט: כאשר בנינו את התמ"א בעניין הגז הטבעי ואת התוכניות המפורטות שאנחנו עושים עכשיו, יצאנו מעניין הבטיחות, איפה אפשר לעשות את זה ואיפה אי אפשר, על-פי צו בטיחות בגז טבעי.
ירדנה פלאוט: באשר לצנרת תת-קרקעית, אנחנו עושים היום צו בטיחות בגפ"מ.
ירדנה פלאוט: אחרי כל מה שקרה בפי-גלילות - כאשר כל אחד הכין סקר סיכונים אחר, וכל אחד סיפר סיפורים אחרים - אנחנו עושים במשרד היום צו בטיחות בגפ"מ.
ירדנה פלאוט: יידעו לפי הצו הזה בדיוק איפה מותר, איפה אסור, כמה להתרחק, איזה עובי צינור, מה העומק, לאן המיכלית תבוא ומאיפה היא תצא.
ירדנה פלאוט: כאן נלמד הלקח מתמ"א 32.
ירדנה פלאוט: בקשר לקריית-אתא: תמ"א 32 קובעת שבקריית-אתא תיסגר חוות הגז והיא תועבר למזרח דשנים.
ירדנה פלאוט: במזרח דשנים יש שני אתרים, שזקוקים עוד לבדיקה מסויימת.
ירדנה פלאוט: זה מה שקבעה התמ"א.
ירדנה פלאוט: באתר של מזרח דשנים עשו סקרים כללים, כיוון שבינתיים התמקדו בתמ"א 32 בשפד"ן ושם עשו סקר סיכונים פרטני וכדומה.
ירדנה פלאוט: בקריית-אתא, במזרח דשנים, לא עשו סקר פרטני ולפיכך החלטנו במשרד לעשות שם בדיקה נוספת.
ירדנה פלאוט: בדקנו גם את מזרח דשנים וגם את קריית-אתא, מבחינת כל מרחקי הבטיחות.
ירדנה פלאוט: חברות הגז העסיקו חברה לבדיקה, שישבה במשך 8-10 חודשים ובדקה את כל הנדל"ן במרחק של 450 או 500 מטר מהחווה, לראות האם אפשר לטמון את החווה הזאת תת-קרקעית.
ירדנה פלאוט: את זה תמ"א 32 לא עשתה, היא לא נכנסה לפירוט הזה.
ירדנה פלאוט: המטרה היא להשאיר את חוות הגז צמודה לבתי זיקוק, עם צינור תת-קרקעי ועם הובלות, כדי לאפשר את הכביש של עוקף קריות - אנחנו יודעים שיש היום באמת לחץ אדיר להעביר את כביש עוקף קריות - ולהקטין את הסיכון.
ירדנה פלאוט: לאחרונה קיבלנו את הסקר הזה ואנחנו עוברים עליו.
ירדנה פלאוט: אנחנו צריכים לעשות עכשיו סקר סיכונים.
ירדנה פלאוט: בכל מקום בו רוצים לבנות מתקן אנרגיה כלשהו עושים סקר סיכונים פרטני.
ירדנה פלאוט: סקר הסיכונים הזה גם כולל הבהרות איך יבנו את החווה וגם כמובן את כל המרחקים וכדומה.
ירדנה פלאוט: לפי מה שאנחנו ראינו מבחינה נדל"ניסטית, מבחינת מרחקי בטיחות, בקריית-אתא יכול להיות שבאמת נוכל לטמון את זה במקום.
ירדנה פלאוט: נעשה עכשיו את סקר הסיכונים ואנחנו נלך לעניין הזה ולא נעביר את זה למזרח דשנים.
ירדנה פלאוט: הם מחוייבים על-פי תמ"א 32 להעביר את זה למזרח דשנים, והתקופה הולכת ונגמרת.
ירדנה פלאוט: לכן היתה פנייה למועצה הארצית להאריך את הבקשה הזאת, לא לסגור להם, כדי שאנחנו נוכל לראות אם אנחנו יכולים להטמין.
ירדנה פלאוט: אנחנו עכשיו עובדים על העניין הזה.
ירדנה פלאוט: זה לוקח זמן.
ירדנה פלאוט: זה בדיקה פרטנית של כל תוכנית מפורטת מופקדת שהיתה או שתהיה, מה היה בעבר ומה יהיה בעתיד ואיפה הכבישים.
ירדנה פלאוט: בקשר לרשיון: אני לא מתעסקת עם הרשיון.
ירדנה פלאוט: אנחנו מקווים מאוד שנוכל לעשות בקריית-אתא את ההטמנה במקום.
מיקי הרן: ואז זה יוטמן ואפשר יהיה לפתוח את הכביש, להעביר את כביש עוקף קריות.
משה גפני: ואז יהיה אפשר אולי להטמין גם בפי-גלילות?
פנחס בידרמן: דרך אגב, אנחנו ביקשנו.
ירדנה פלאוט: אני רוצה להגיד משפט אחד על כל מתקני האנרגיה בארץ.
ירדנה פלאוט: בסך הכל, כמו שנאמר, יש החלטת ממשלה לגפ"מ אוטומטיבי.
ירדנה פלאוט: אני לא יודעת אם זה מוכר לכם.
ירדנה פלאוט: החלטת הממשלה אומרת שמכוניות בארץ יסעו על גפ"מ.
ירדנה פלאוט: המשרד לתשתיות לאומיות הציג עכשיו למועצה הארצית בקשה.
ירדנה פלאוט: זה יקטין כנראה, על-פי דעת המומחים, את זיהום האוויר הנוראי שישנו למשל בתל-אביב, בראשון-לציון ובכל מיני ערים ברחבי הארץ.
ירדנה פלאוט: אנחנו נכנסנו למועצה הארצית וקיבלנו היתר להכין תוכנית שינוי לתמ"א 18 - שזה תמ"א תחנות דלק - כדי להכניס גפ"מ לתחנות הדלק במדינת ישראל וכדי להקטין את זיהום האוויר.
ירדנה פלאוט: בקשר להטמנה בפי-גלילות: אנחנו בתמ"א 32 בדקנו.
ירדנה פלאוט: אדוני היושב-ראש, בקשר לנושא הנדל"ן: לא דיברנו על נושא של נדל"ן בתמ"א 32.
ירדנה פלאוט: הייתי בוועדת העורכים וזה אף פעם לא עלה.
ירדנה פלאוט: אנחנו הלכנו על העניין הבטיחותי.
ירדנה פלאוט: אם אפשר היה להטמין בפי-גלילות אז יכול להיות שנדל"ניסטים היו "עולים" עלינו מכל הכיוונים, אבל אנחנו לא התעסקנו עם הנדל"ן בתמ"א 32, וכן בדקנו.
ירדנה פלאוט: אני אומרת לך באחריות כמי שנמצאת 8 שנים בתוך הקלחת הזאת.
ירדנה פלאוט: בשנות החמישים הוקמו מיכלי הדלק של פי-גלילות על-פי תכנון של מרכז הארץ, כשרצו שתל-אביב לא תתפשט להרצליה, שייתנו להרצליה להישאר מין כפר עם גגות רעפים.
ירדנה פלאוט: המתכנן, האדריכל שרון, מתכנן לאומי במדינת ישראל, קבע ששם יהיו המיכלים כדי לעשות buffer בין תל-אביב לבין הרצליה, כדי שזה לא יהיה הכל "שלמה, בטון ומלט".
ירדנה פלאוט: מאז קמה רמת-אביב, העבירו את נתיבי איילון, ביטלו את הרכבת, בנו שם מסביב עוד כמה דברים די מסוכנים והחליטו שאין סכנה בפי-גלילות.
ירדנה פלאוט: עד שיום אחד מישהו התעורר והחליטו לעצור את כל העסק הזה.
ירדנה פלאוט: את זה אני אומרת בפן התכנוני.
ירדנה פלאוט: אנחנו בדקנו.
ירדנה פלאוט: הבעיה היא לא במיכלים המוטמנים או המוטללים.
ירדנה פלאוט: הבעיה היא במקום שבו עומד מתקן המילוי במיכלית.
ירדנה פלאוט: המיכלית היא גלויה.
ירדנה פלאוט: המיכלית היא המסוכנת.
ירדנה פלאוט: יד אדם פותחת את הברזים, סוגרת את הברזים.
ירדנה פלאוט: ממתקן המילוי אנחנו יוצאים למרחקי הבטיחות.
ירדנה פלאוט: בשפד"ן קבעו שממתקן המילוי מרחקי הבטיחות יהיו ברדיוס של 475 מטר.
דבורה סיילס: באיזה שנה זה נקבע?
שמואל חמו: ב-1999.
ירדנה פלאוט: באשר לשפד"ן: עשו סקר סיכונים.
ירדנה פלאוט: אנחנו ראינו על פניו שאפילו הקטינו את מרחקי הבטיחות ל-380 מטר, כי אנחנו יורדים בכמויות ויורדים במספר המיכליות.
ירדנה פלאוט: בקשר לפי-גלילות: בדקנו אפשרות להטמין את זה במקום.
ירדנה פלאוט: לא הצלחנו למצוא שם מקום.
ירדנה פלאוט: הטמנה במקום זה לא המיכלים שאתם רואים אלא זה חווה חדשה.
ירדנה פלאוט: צריכים להביא מיכלים אחרים להטמנה.
ירדנה פלאוט: גם אם יטמינו במקום לא תיפתר הבעיה של המיכליות שמגיעות כאשר אין לנו צנרת; המיכליות שעומדות שם כל בוקר, משעה 6:30 בבוקר, כמו איזה נחש חי, אחת אחרי השניה ומחכות להיכנס לצומת; וממתקן המילוי לא הצלחנו לקבל עד הכביש את מרחקי הבטיחות הנדרשים.
ירדנה פלאוט: אנחנו לא יכולים לעלות שם על מיכלי הדלק, זה בלתי אפשרי.
ירדנה פלאוט: לכן אמרנו שאין לנו שום אפשרות להכניס לפי-גלילות.
ירדנה פלאוט: נעשתה עבודה אמיתית לגבי הטמנה בפי-גלילות.
סופה לנדבר: הקשבתי בקשב רב ועדיין לא שמעתי מה האופציות שעמדו בפני המשרד, חוץ מראשון-לציון ואשדוד.
ירדנה פלאוט: בתמ"א 32 נבדקו בתחילה כ-30 אתרים, ואחר-כך ירדו ל-5 אתרים והם נבדקו.
משה גפני: הטמנה בפי-גלילות מבחינת
משה גפני: כם לא יכולה להיעשות מכיוון שטכנית אי אפשר לבצע את זה.
ירדנה פלאוט: בטיחותית אי אפשר לבצע את זה.
משה גפני: אני מסכם את דברייך עד כה.
משה גפני: הבעיה הבטיחותית המרכזית היא לא ההטמנה או אי-ההטמנה של המיכליות אלא המילוי שלהן.
מיקי הרן: אני אומרת כנציגת המשרד האמון על סקרי הסיכונים: הבעיה היא בעיקר השינוע ולא המילוי.
מיקי הרן: משאיות שנושאות 23 טון מגיעות מחיפה, אשדוד ואשקלון לשפד"ן ומשם ממלאים את זה למיכליות יותר קטנות או למיכלי מילוי (מיכלונים) ומובילים את זה לכל רחבי הארץ.
יצחק סמינה: הטענה הזאת תהיה נכונה גם בשפד"ן.
מיקי הרן: זה מגיע בצינור.
מיקי הרן: שם זה בעיה פחותה בהרבה.
משה גפני: גברת ירדנה פלאוט, אני מבקש שתמשיכי הלאה.
משה גפני: ולכן הגעתם למסקנה שאין אפשרות להשאיר את פי-גלילות מכיוון שאין אפשרות להטמין שם.
משה גפני: ההטמנה גם לא פותרת את הבעיה מכיוון שהשינוע, גם הלוך וגם חזור, מהווה סיכון גבוה.
משה גפני: ואז הלכתם לבדוק חלופות אחרות.
משה גפני: מה מצאתם?
משה גפני: אגב, מתי הלכתם לחפש?
ירדנה פלאוט: לפני 10 שנים.
ירדנה פלאוט: אני לא הייתי אז במשרד לתשתיות לאומיות.
ירדנה פלאוט: בדקו את כל החלופות.
ירדנה פלאוט: אנחנו הגענו בינתיים - אני מדברת על תמ"א 32 ---
משה גפני: תעזבי את תמ"א 32 כעת, זה כבר עולה לי על העצבים.
ירדנה פלאוט: אתה מדבר על חלופות חדשות?
משה גפני: אני מדבר על חלופות.
משה גפני: המצב בפי-גלילות מסוכן וצריך להעביר את חוות הגז משם.
משה גפני: הלכתם לבדוק חלופות אחרות לפני 10 שנים.
משה גפני: אז לא היה קיים מערב ראשון-לציון והיתה שם אוכלוסיה מאוד דלילה.
משה גפני: היום מערב ראשון-לציון מאוכלס מאוד וזאת ממש עיר גדולה.
משה גפני: השתנו הנסיבות, ואנחנו עדיין נמצאים בפי-גלילות.
משה גפני: מה החלופות במשך 10 השנים האלה, כולל נכון להיום?
ירדנה פלאוט: אתה רוצה שאני אתן לך את כל הרשימה?
ירדנה פלאוט: בדקנו באשדוד, יבנה, גזר.
מאיר ניצן: ובמסילת ציון.
משה גפני: אני אשאל באופן יותר מדוייק.
משה גפני: האם בדקתם גם את החלופה של מה שאמרה ד"ר הרן ומה שעלה גם בישיבת הוועדה הקודמת, להפסיק עם המאגרים הגדולים האלה?
משה גפני: אנחנו כבר ראינו מה קורה כששמים בניין משרדים על פני 110 קומות.
משה גפני: זה לא big deal, לא צריך להיות כזה גדול וגיבור גדול.
משה גפני: מה היה קורה אם היו סוגרים את חוות הגז בפי-גלילות ומפזרים את ריכוזי הגז?
משה גפני: יכול להיות שזה יעלה קצת יותר לחברות הגז.
משה גפני: יש רשויות מקומיות שמבקשות מלכתחילה לתת להן כמות קטנה ואפשר גם לקחת עוד כמויות קטנות ולשים בראשון-לציון.
רמי זיו: יש בראשון-לציון היום.
משה גפני: יהיה עוד אחד.
משה גפני: ובאשדוד מר צילקר מוכן לקבל כמות קטנה, העיקר שתיתנו לו את הכביש.
סופה לנדבר: זה לא מה שהוא אמר.
משה גפני: אז אני אמרתי.
משה גפני: מה זה חשוב?
משה גפני: הרי לא נתחשב במר צילקר.
סופה לנדבר: רק נתחשב בכביש.
משה גפני: מר צבי צילקר, לא לזה התכוונתי.
משה גפני: אל תבין אותי לא נכון.
משה גפני: תעני לי בבקשה על השאלה: האם נבדקה גם החלופה הזאת - היום מדינת ישראל מתרחבת בעזרת ה', האוכלוסיה גדולה, בכל מקום נוצר סיכון חדש - לפזר את זה על פני ריכוזים קטנים במקומות שונים?
משה גפני: מספיק עם נחשי המיכליות האלה.
ירדנה פלאוט: מבחינה מקצועית משרד הפנים והמשרד לתשתיות לאומיות לא כל-כך אוהבים את הפיזור כיוון שכך מפזרים את הסיכונים.
ירדנה פלאוט: בכל מקום אתה מכניס מתקן מילוי, עם מרחקי הבטיחות שצריך לשמור ממנו, יש סיכון בשינוע לשם ובחזרה וכל הדברים האלה.
ירדנה פלאוט: לא אהבנו את זה.
משה גפני: האם גם המשרד לאיכות הסביבה גורס כך?
מיקי הרן: בתיאוריה, אם היה אפשר להקים את זה באשדוד בצורה מסודרת אולי היה יותר תקין אבל במצב הקיים, העניין הזה של חלוקה - לא מדובר על 100 מקומות אלא על שלושה.
מיקי הרן: יש בסך הכל שתי חברות, אז כל אחת מהן תמצא לעצמה עוד מקום אחד, ובקריית-אתא יטמינו ובכך נתחיל לפתור את הבעיה.
משה גפני: מה אומר המשרד לתשתיות לאומיות על עמדת המשרד לאיכות הסביבה?
מיקי הרן: כמו כן, עלה הרעיון להטמין את זה בחלץ וניתן גם להסיע את זה במסילה.
מיקי הרן: יכול להיות שזה רעיון טוב.
משה גפני: אני מדבר על פתרון מהיום להיום.
משה גפני: את חוות הגז בפי-גלילות צריך לפנות וצריך למנוע סיכונים במקומות אחרים.
ירדנה פלאוט: אנחנו בודקים היום, לאור הבקשה ליצור פיזור, הרבה מאוד חלופות.
משה גפני: כמה זמן הבדיקה הזאת תימשך?
ירדנה פלאוט: אני לא רוצה להגיד עכשיו כמה זמן.
ירדנה פלאוט: אני לא יכולה להגיד לך איפה אנחנו בודקים היום כדי שלא יבואו עכשיו כולם לצעוק בוועדות.
ירדנה פלאוט: בינתיים אין לנו עוד חלופות.
משה גפני: אני רוצה לתת רשות דיבור גם לתושבים ולארגונים העוסקים באיכות הסביבה.
משה גפני: אני מבקש שתנסי להתמקד בעניין.
משה גפני: אני רוצה פתרון מהיום להיום.
משה גפני: אנחנו לא יכולים יותר לשחק עם העניין הזה.
משה גפני: יאשימו את כולנו, את כל אלה שישבו בדיון הזה.
משה גפני: יאמרו: שמעתם את דברי ד"ר קרסנטי, שאמר שמדובר על פצצת אטום.
משה גפני: אנחנו יושבים בפי-גלילות על פצצת אטום.
משה גפני: על כל פנים, אנחנו צריכים פתרון מהיום להיום.
משה גפני: נמאס לי לשמוע על תוכניות של 10 שנים, שנכתבו עוד לפני שהגעת למשרד.
משה גפני: אני רוצה פתרון עכשיו, לפנות את פי-גלילות.
משה גפני: לא להעביר את זה לראשון-לציון.
משה גפני: אני מדבר על מה שמציעה ד"ר הרן ושהוצע גם בישיבת הוועדה הקודמת - לפזר, ולפזר עכשיו.
משה גפני: עזבו את התוכניות.
משה גפני: תלכו למשרד לתשתיות לאומיות.
משה גפני: יום כיפור הוא ביום רביעי בלילה.
משה גפני: יש לכם עד יום כיפור לפזר את זה.
ירדנה פלאוט: על מה אתה מדבר?
ירדנה פלאוט: איפה אתה רוצה שאנחנו נטמין?
ירדנה פלאוט: איך?
ירדנה פלאוט: בלי הליך תכנוני, סתם נשים, נלך לחֶלֶץ ונכניס שם בתוך האדמה ונגיד: זהו, זה שם?
ירדנה פלאוט: על מה מדובר?
משה גפני: גברת ירדנה פלאוט, אני מתנצל מראש, אני לא כל חיי אהיה יושב-ראש ועדת הפנים ואיכות הסביבה.
משה גפני: יכול להיות שאני אעזוב ואז יהיה יושב-ראש ועדה יותר מתאים.
משה גפני: אני הרי יודע שעד יום כיפור אי אפשר להעביר שום דבר, אבל אני לא מדבר על תוכניות מכאן ועד להודעה חדשה ובעוד 10 שנים יבוא מישהו אחר ויגיד שזה היה עוד לפניו.
משה גפני: אני מדבר על עקרון: לא ללכת על המדיניות המקובעת של המשרד לתשתיות לאומיות, שהיא מקובעת לחלוטין, זה ברור לגמרי.
משה גפני: הם אומרים שאחרי בדיקה הפתרון שנמצא הוא להעביר את זה לראשון-לציון ושלא יתחילו לעשות תוכניות מחדש.
משה גפני: אני אומר: לא ללכת לראשון-לציון אלא ללכת על מדיניות מיידית חדשה של פיזור.
נעמי בלומנטל: כיוון שאתה מדבר על מדיניות, אם יורשה לי אני רוצה לומר דבר מה.
נעמי בלומנטל: אנחנו מדברים על סכנה נוראית שקיימת בפי-גלילות, שכולנו ערים לה ורוצים לגלות גם אחריות, אני מוכרחה לומר.
נעמי בלומנטל: המשרד לתשתיות לאמיות אומר שהאתר המועדף, אחרי בדיקות ---
נוח אוסקר: לפני 10 שנים.
נעמי בלומנטל: הם התחילו לפני 10 שנים.
נעמי בלומנטל: גם הנתונים שהועלו כאן - ואנחנו נביא נתונים עדכניים שלנו - הם נתונים שעלו במהלך ישיבות שהתקיימו.
נעמי בלומנטל: האתר המועדף הוא השפד"ן.
נעמי בלומנטל: זה לא בתחום של ראשון-לציון.
משה גפני: אספר לך מה יהיה התסריט העתידי: המשרד לתשתיות לאומיות הולך להעביר את זה לראשון-לציון.
שמואל חמו: הוא לא יעביר את זה.
משה גפני: הוא הולך להעביר את זה לראשון-לציון.
משה גפני: אין לי ספק שיהיה לחץ אימים, החל ממר מאיר ניצן, שיגייס לעניין את מר חיים אברהם וכמובן את מר צבי צילקר ואחרים, ואני אומר לך - הם יגיעו בסוף לראש הממשלה אריאל שרון וראש הממשלה ייגש אל השר ליברמן ויגיד לו: נעזוב את השאלה אם פרס יפגש עם ערפאת או לא ייפגש איתו אבל את חוות הגז אל תעביר לראשון-לציון.
נעמי בלומנטל: אני ערה לזה, תאמין לי.
משה גפני: המשרד לתשתיות לאומיות החליט לפני שנה להעביר את זה והיה אמור להעביר את זה כבר.
משה גפני: אז השרה דליה איציק היתה השרה לאיכות הסביבה.
משה גפני: ממשלה מתחלפת פה כל שבוע אז אני כבר מתבלבל.
משה גפני: ואז הגיע ראש הממשלה דאז, מר אהוד ברק, ואמר: חוות הדעת היא מקצועית, הכל בסדר, אבל - מר מאיר ניצן, האם אתה הפעלת לחץ על מר אהוד ברק?
מאיר ניצן: הוא קרא את הנתונים.
מאיר ניצן: הוא האדם היחיד שקרא את הנתונים.
מאיר ניצן: אלה אותם נתונים שיש לי.
מאיר ניצן: אם הנתונים לא נכונים, התוכנית לא נכונה.
משה גפני: גברתי סגנית השר, את תאמרי את דברייך.
משה גפני: אני רק אומר לך, אני חושש, ולפי דעתי זה לא חשש מופרך, שמה שהולך לקרות הוא שחוות הגז לא תפונה מפי-גלילות למרות מה שאמר ד"ר קרסנטי, שמדובר על פצצת אטום.
משה גפני: לא יעבירו את זה לראשון-לציון, על אף חוות הדעת המקצועיות של המשרד לפיהן הפתרון הוא ראשון-לציון.
משה גפני: לכן אני אומר, בואו נצא לרגע מהקבעון המחשבתי.
ירדנה פלאוט: יצאנו.
נעמי בלומנטל: חבר הכנסת גפני, עם כל הכבוד, אנחנו בודקים כל הזמן.
נעמי בלומנטל: מדובר במשרד מקצועי מאוד, עם אנשים שאין בהם שום משוא פנים.
נעמי בלומנטל: העלו פה כל מיני טענות, על נדל"ן וכדומה - זה לא בראש שלהם.
נעמי בלומנטל: יכול להיות שלמישהו יש שם איזה דונם, אני לא יודעת.
נעמי בלומנטל: האתר שנמצא כרגע זמין בזמן הסביר ביותר הוא השפד"ן.
נעמי בלומנטל: זה גם לא באיזור השיפוט של ראשון-לציון.
נעמי בלומנטל: תאמינו לי, גם אני פוליטית לא הייתי אומרת את הדברים כפי שאני אומרת אותם.
נעמי בלומנטל: יש ציבור רחב מאוד שבוחר בי באיזור ההוא.
נעמי בלומנטל: אבל אני מדברת מתוך אחריות לאומית.
נעמי בלומנטל: אנחנו נבדוק, בתור תוספת, מקומות נוספים.
נעמי בלומנטל: אנחנו לא באים ואומרים: בסדר, בשפד"ן גמרנו, ייהרג ובל יעבור.
נוח אוסקר: זה מה שהשר לתשתיות לאומיות אמר.
נוח אוסקר: הוא אמר: על גופתי.
נעמי בלומנטל: זה לא על גופתו של אף אחד.
נעמי בלומנטל: בעזרת ה' זה יהיה רק לחיים.
נעמי בלומנטל: אז מה אתם רוצים?
נעמי בלומנטל: אפשר לבוא ולבדוק, בסדר, נעבוד בלי גפ"מ במדינת ישראל, נעבוד רק על חשמל.
נעמי בלומנטל: בחשמל אין סיכונים?
נעמי בלומנטל: בכל המתקנים של חברת החשמל אין סיכון?
נעמי בלומנטל: ובמיקומים שלהם?
נעמי בלומנטל: אני חושבת שכולנו, כולל תושבי ראשון-לציון, צריכים לגלות אחריות ולבוא ולומר: אנחנו מוכנים, מתוך אחריות לאומית --
קריאה: לסכן את חיינו.
נעמי בלומנטל: -- לקחת על אחריותנו אחוז מסויים.
נעמי בלומנטל: אני לא אומרת מאה אחוזים.
נעמי בלומנטל: אני גם לא אומרת ליושב-ראש הוועדה שלשם יועברו מאה אחוזים.
נעמי בלומנטל: להיפך, אנחנו נגלה נכונות ומחוייבות לבדוק אתרים נוספים.
נעמי בלומנטל: אבל בתור בסיס, כדי להזיז קודם כל את הסכנה המיידית, חייבים להמשיך.
נעמי בלומנטל: זה תכנון של שנים, זה תכנון שדורש זמן.
דבורה סיילס: אבל למה להעביר לאיזור מיושב אחר?
נעמי בלומנטל: חבר הכנסת גפני, אתה שאלת לגבי זמינות.
נעמי בלומנטל: הבעיה היא שאנחנו גם באילוצים של זמן.
נעמי בלומנטל: התוכניות לא נעשו בהסח הדעת, ב"חאפ-לאפ".
נעמי בלומנטל: גם אין פה מקובעוּת.
נעמי בלומנטל: נעשתה פה בדיקה מאוד יסודית שנמשכה זמן רב, תוך בדיקת חלופות.
נעמי בלומנטל: מצד אחד אנחנו ערים ללחץ הציבורי שקיים ומצד שני לאחריות שלנו, של כל אחד ואחת מאיתנו.
נעמי בלומנטל: לפיכך אנחנו נמשיך לבדוק חלופות, ותהיינה חלופות.
נעמי בלומנטל: אבל אני רוצה לומר, ושנהיה כולנו ערים לזה, ואדוני צדק, שזאת תהיה אחריות של כולנו אם לא נחסל לאלתר את חוות פי-גלילות.
דוד טל: אתם יכולים לסגור אותה מחר.
דוד טל: לא יקרה שום דבר לשוק הגז.
דוד טל: אמרה פה נציגת המשרד לאיכות הסביבה שהפתרון ימצא מהר מאוד.
מיקי הרן: אני מציעה שגם בקריית-אתא תשאירו לחברות לעשות את סקר הסיכונים.
נעמי בלומנטל: בקריית-אתא הרי מדובר כבר על הטמנה.
נעמי בלומנטל: אני פונה לאחריות הלאומית של כל אחד ואחת מאיתנו.
נעמי בלומנטל: כל אחד צריך לקחת אחריות כלשהי על עצמו.
נעמי בלומנטל: נכון שקשה מאוד להתמודד מול לחץ של אנשים שגרים באיזור, לא רק בשל חשש מסויים שקיים מבחינה בטיחותית אלא גם מבחינה כלכלית, כפי שציין חבר הכנסת טל, של ירידה מסויימת בערך הבתים.
נעמי בלומנטל: הלוואי והיתה לי הסמכות לומר שהממשלה תפצה את האנשים.
נעמי בלומנטל: אני חושבת שהממשלה לא תוכל לעמוד בלחצים, אם ידרשו ממנה פיצויים על ירידת ערך הנכסים, כי באותה מידה יוכלו לבוא אליה תושבי גילה ולומר שהם קנו דירה ולא אמרו להם שמחר יירו שם.
נעמי בלומנטל: לפיכך, נכון, יש כאן בעיה מוסרית.
נעמי בלומנטל: עלו כאן טיעונים כלכליים.
נעמי בלומנטל: גם לגבי נדל"ן באיזור פי-גלילות ---
דניאל חסון: אני מדבר על החיים שלי.
נעמי בלומנטל: אני גרה לא רחוק משם.
נעמי בלומנטל: גם הילדים שלי חשובים.
נעמי בלומנטל: אני מבקשת מידת אחריות.
נעמי בלומנטל: חבר הכנסת טל דיבר על בעיה נוספת שקיימת, של ירידה בערך הדירות, ורציתי להתייחס לכך.
משה גפני: גברתי סגנית השר, אני מאוד מודה לך.
משה גפני: אם הובנתי לא נכון, אין כל ספק שהמשרד לתשתיות לאומיות עושה עבודה נאמנה.
משה גפני: אני מדבר על שינוי בקונספציה, שאולי אפשר להגיע אליו.
שמואל חמו: אני ומשפחתי מתגוררים כ-2.5 קילומטרים מהמקום שבו מיועדת לקום חוות הגז.
שמואל חמו: גברתי סגנית השר בלומנטל, אני אומר לך בבירור ובאחריות, חוות הגז לא תוקם בראשון-לציון.
שמואל חמו: אנחנו נקום ולא ניתן להקים שם חוות גז, לא לך ולא לשר ליברמן.
שמואל חמו: אני רוצה להגיד למה.
שמואל חמו: אני עורך-דין ויש לי אחריות לאומית, אחריות אישית ואחריות מקצועית.
שמואל חמו: מרגע ששמעתי על הסיפור הזה של חוות הגז, אני לא ישן.
שמואל חמו: כאשר שמעתי שממשלת ברק הקפיאה את זה, לאחר שלמדה את הנתונים, נרגעתי.
שמואל חמו: בא השר ליברמן ובמחשכים, במסגרת בג"ץ שהוגש על-ידי ד"ר שמואל סעדיה, שביקש לפנות את פי-גלילות, הודיע לבג"ץ שהוא מאמץ את תוכנית השפד"ן, אחרי שהממשלה הקפיאה את זה והוא מפשיר את התוכנית.
שמואל חמו: אנחנו הקמנו עמותה שחברים בה אזרחים רבים.
שמואל חמו: עברנו מבית לבית, חתמנו על עצומות.
שמואל חמו: בתיק שנמצא אצלכם תמצאו דוגמאות חלקיות ביותר מהעצומות הללו.
שמואל חמו: אספנו עד היום למעלה מ-20,000 חתימות.
שמואל חמו: חלקן בעברית, שמופנות לראש הממשלה ולשר הבטחון וחלקן בשפה הרוסית, שמופנות לשר ליברמן.
שמואל חמו: אחד הדברים שעשינו בתום לב, אחרי שלמדנו את הנתונים פנינו לשר ליברמן במכתב, שעליו חתומים 24 תושבים מראשון-לציון, שבו פירטנו בין היתר את כל הפגמים והליקויים שנמצאים בתמ"א.
שמואל חמו: אדוני, המכתב נמצא אצלך וגם שלחתי לך אותו כרקע לבקשה לזימוני.
שמואל חמו: האם אתה חושב שמישהו מהמשרד לתשתיות לאומיות, שמדבר על אחריות לאומית, ענה לנו על המכתב הזה?
שמואל חמו: אני מצטער לומר שאני איבדתי את האמון במערכת.
שמואל חמו: לא רק שלא ענו לנו, גם ענו לנו במכתב שקרי.
שמואל חמו: אני עורך-דין ואני אומר את זה במלוא האחריות.
ירדנה פלאוט: אם הם לא ענו אז איך אתה אומר שענו במכתב שקרי?
ירדנה פלאוט: מכתבך העבה הגיע לשולחני רק לפני 3 ימים ואני אענה לכם.
משה גפני: עו"ד חמו, אני רוצה לתת לך עיצה - על אף שאתה עורך-דין ואני בקושי תלמיד ישיבה לשעבר.
משה גפני: סגנית השר בלומנטל או השר ליברמן בוודאי לא עושים פעולות במחשכים.
משה גפני: כל משרדי התשתיות, כל השרים וכל סגני השרים --
ירדנה פלאוט: כולל ראש הממשלה אריאל שרון.
משה גפני: -- כולם היו בעד.
משה גפני: אני מציע לך לא לנתב את זה למאבק נגד השר ליברמן או נגד סגנית השר בלומנטל.
משה גפני: אני מכיר אותם באופן אישי ואני אומר לך שאיכפת להם מאוד מהעניין הזה.
משה גפני: אני לא רוצה להגיד אם יותר או פחות מהתושבים שגרים שם אבל איכפת להם מהעניין הזה.
משה גפני: אתה כעורך-דין צריך להתמודד עם העמדה המקצועית.
משה גפני: יש עמדה מקצועית של המשרד.
משה גפני: גם ראש הממשלה לשעבר ברק לא קיבל החלטת ממשלה להקפיא.
משה גפני: הוא הקפיא.
משה גפני: הוא לא שינה את העמדה המקצועית.
משה גפני: תתמודד עם העמדה המקצועית.
משה גפני: יושבת פה גברת ירדנה פלאוט.
שמואל חמו: אני אתמודד עם העמדה המקצועית.
שמואל חמו: רציתי להדגיש את האלמנט האישי כי לנו יש ייחוד בעניין הזה.
שמואל חמו: אנחנו בסך הכל רוצים לחיות.
שמואל חמו: מכוח תמ"א 32 החליטו להעביר את חוות הגז לאיזור השפד"ן.
שמואל חמו: כדי לעשות תוכנית מעין זו חייבים לעשות קודם תסקירי השפעה על הסביבה.
שמואל חמו: עשו תסקיר ראשון בשנת 1995, עשו תסקיר שני בשנת 1996, עשו השלמות ותיקונים בשנת 1998 וכל מיני דברים.
שמואל חמו: אני לא רוצה להלאות אתכם.